Tàrrega lamenta les tres primeres morts per coronavirus | Tàrrega Televisió
L’Ajuntament de Tàrrega expressa el seu més sentit condol per les defuncions i reitera la crida a extremar les mesures de precaució
Tàrrega ha registrat aquesta setmana les primeres morts per coronavirus. D’una banda, un home de 59 anys i una dona de 76 anys, veïns de la capital de l’Urgell, han mort a causa de la pandèmia quan es trobaven ingressats a l’Hospital Arnau de Vilanova. Es desconeix si tenien patologies prèvies. Per un altre cantó, el consistori ha rebut també la confirmació de la defunció d’una veïna de la ciutat de 86 anys a Barcelona a causa del coronavirus. La dona fou enterrada a Tornabous, d’on era filla. Això eleva a tres les víctimes mortals de veïns empadronats a Tàrrega a causa del Covid-19. El consistori targarí expressa el seu més sentit condol als familiars i persones properes de les víctimes a la vegada que transmet la seva solidaritat.
Pel que fa al balanç de diagnòstics, un aplicatiu de la Generalitat de Catalunya xifra fins ara en 31 el total de casos positius confirmats al municipi de Tàrrega. No s’ha pogut certificar el nombre de casos en aïllament domiciliari. En nom del municipi, l’alcaldessa Alba Pijuan Vallverdú ha mostrat la seva aflicció pels tristos fets que s’estan produint i ha reiterat la crida a extremar les mesures de precaució davant la gravetat de la situació. Així, ha subratllat altre cop la necessitat de fer un confinament domiciliari responsable i solidari per lluitar contra la propagació del virus.
En aquest sentit, la Policia Local de Tàrrega continua vetllant pel compliment de les restriccions de mobilitat a la via pública mentre que la Brigada Municipal du a terme tasques de desinfecció d’espais públics arreu de la ciutat. Els treballs de desinfecció també s’han estès aquesta setmana als pobles del terme. Per la seva part, la Residència de la Gent Gran Sant Antoni de Tàrrega, on no es té constància de cap cas positiu, va procedir ahir a desinfectar les instal·lacions mitjançant una empresa privada.
Etiquetes coronavirusprimeres mortsTàrrega
Sense resposta per “Tàrrega lamenta les tres primeres morts per coronavirus ”